Eliomys melanurus

Eliomys melanurus Eliomys generoko animalia da. Karraskarien barruko Leithiinae subfamilia eta Gliridae familian sailkatuta dago.

 Informazio taxonomikoa 
Ceuta eta Melillako muxarren egoera taxonomikoa, Ipar Afrikako beste populazio batzuena bezala, maiz aldatu da. Eztabaidaren arrazoi nagusia forma hauen eta Europako parekoen arteko kanpoko antzekotasun morfologikoan datza  eta horrek, soro-muxarren aldakortasun morfologiko handiarekin batera, Ceutako eta inguruko eremuetako  muxarrak E. quercinus edo E.q. mubyanus-en azpiespezietzat hartzera eraman zuen. Eliomys generoko espezieen eta  kromosoma-arrazen arteko bereizketa genetikoari eta harreman filogenetikoei buruzko azken ikerketek, Mediterraneoko eskualdean, bi eboluzio-lerro argi eta garbi bereizten direla baieztatu dute; E. quercinus Europan, jatorri berriagoarekin, eta E. melanurus Ipar Afrikan eta Ekialde Hurbilean, eboluzionalki zaharragoa dena.

 Deskribapena 
Kanpoko morfologia E. quercinus-en antzekoa du. Kolorea eta eredua Niethammer-ek iberiar penintsulako iparraldean deskribatutako quercinus talde morfologikoaren berdinak dira: tamaina txikia eta isats sabelean zuria. Ceuta eta Tetuan (Maroko) hirien inguruko muxarren datu biometrikoak eskuragarri daude: burua gehi gorputzaren luzera: 100,0-111,0 mm; buztanaren luzera: 106,0-125,0 mm; atzeko oinaren luzera: 21,0-24,0 mm; pisua: 30,0-52,0 gramo. Pisua kontuz interpretatu behar da, ale batzuen adina ezezaguna baita. Urtean zehar pisuaren aldaketa ere kontuan hartu behar da. Ezaugarri bereizgarriena, ikuspuntu biometrikotik buztanaren luzera balio handiagoa da burua gehi gorputzarenarekin alderatuta, ezaugarri ezohikoa soro-muxarretan, edo Algeriako eta Marokoko hegoaldeko muxarretan. Burezurra Iberiar penintsulako soro-muxarraren antzekoa da, txikiagoa izan arren. Era berean, garezur-neurriak E. munbyanus-enak baino txikiagoak dira. Desberdintasun nabarmenena, tinpanoaren bulla nabarmen txikiagoa da. Hortz formula: 1,0.1,3./1.0.1.3. Kromosoma kopurua (2n) = 46.

 Banaketa 
Turkia hegoaldean, Siria, Irak, Jordania, Libano, Israel, Saudi Arabia, Sinai penintsula eta Ipar Afrikan zehar aurkitzen da, Egiptotik Marokoraino.

 Aldaketa geografikoa 
Ez da azpiespezierik deskribatu.

 Habitatak eta altuera tartea 
Muxarrak 50 metrotik 1000 metrotik gorako garaieran aurkitu dira. Datuak urriak diren arren, ez dirudi espezie oso ugaria denik, nahiz eta habitat askotan agertzen den: landaredi urtarra duten aintziren ertzetan (Tamaris. Rubus, Thypha eta Chamaerops), Pinus, Eucaliptus eta Quercus basoetan, Mediterraneoko sastraketan eta eragin antrofiko handia duten habitatetan (Sagastiak eta larreak).

 Ugalketa 
Ez dago daturik E. melanurus espeziearen ugalketari buruz Ceutan, Melillan edo inguruko eremuetan. Zenbait ebidentziak iradokitzen du Marokoko iparraldean muxarren ugalketa-garaia udazkenera arte luzatzen dela, azaroan ugaltze-jarduera zuten arrak eta edoskitzen ari diren emeak aurkitu baitira. Kostaldeko leku baxuetan, ugalketa-garaia udaberri hasieratik (ziurrenik martxoa) azarora arte luzatzen da ziurrenik.

 Ugaritasuna 
Ez dago daturik espezie honen ugaritasunari buruz Ceutan eta  Melillan. Eskuragarri dagoen informazio bakarra  Tingitana penintsulatik dator (Marokoko iparraldea), eta ez dirudi espezie arraroa denik, nahiz eta ez den bereziki ohikoa ere. Baliteke landa-eremuetan ugariagoa izatea gizakiak eraldatutako eremuetan baino.

 Antolaketa eta portaera 
Harrapaketei buruz eskuragarri dauden datu mugatuek iradokitzen dute itsas mailan, ingurumen-baldintza epeletan, bizi diren aleek ez dutela hibernatzen eta ziurrenik ez dutela udako lozorrorik ere izaten. Tetuan inguruan 1000 metrotik gorako altueran harrapatutako ale batzuek hibernazioa hasteko prest zeudela erakusten zuten. Beraz, E. melanurus-en ezaugarri biologikoek E. quercinus-en modu berean erantzun behar diete ingurumen-baldintzei.

 Patologiak eta parasitoak 
Ez dago daturik espezie honetarako.

 Mehatxuak eta kudeaketa neurria 
Ez da ezagutzen.

 Erreferentziak 

 Bibliografia 
Aisa eta Martínez (1995), Filipucci et al. (1988), Kahmann eta Staudenmayer (1969), Kahmann eta Thoms (1981), Moreno (1989), Moreno eta Delibes (1982), Niethammer (1959), Wilson eta Reeder (1993).

 Ikus, gainera 
 Eliomys
 Gliridae

 Kanpo estekak 
 Eliomys melanurusri buruzko informazioa Mammals of The World datubasean

Kategoria:Leithiinae
Kategoria:1839. urtean deskribatutako taxoiak